นายกรัฐมนตรี ห่วงทรัพย์สินประชาชนผู้ประสบอุทกภัย กำชับเจ้าหน้าที่ตรวจตราใกล้ชิด เตือนมิจฉาชีพอย่าฉวยโอกาส
นางสาวทิพานัน ศิริชนะ รองโฆษกประจำสำนักนายกรัฐมนตรี เปิดเผยว่า พลเอก ประยุทธ์  จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามสถานการณ์อุทกภัยในหลายพื้นที่ทั่วประเทศอย่างใกล้ชิด พร้อมเร่งบรรเทาความเดือดร้อนเยียวยาผู้ได้รับผลกระทบ และเนื่องจากบางพื้นที่ต้องอพยพประชาชนไปพักที่ศูนย์อพยพต่างๆ ที่ราชการจัดไว้ ทำให้ประชาชนต้องทิ้งที่อยู่อาศัยเพื่อความปลอดภัยในชีวิต นายกรัฐมนตรี มีความห่วงใย จึงกำชับหน่วยงานที่เกี่ยวข้อง ตรวจตราดูแลอย่างเข้มข้น  พร้อมกันนี้ ยังเตือนมิจฉาชีพ อย่าฉวยโอกาสลักทรัพย์ หรือขโมยตามบ้านเรือนผู้ประสบภัย กรณีนี้ผู้กระทำจะได้รับโทษหนักกว่าปกติ เพราะถือเป็นการซ้ำเติมผู้ที่กำลังเดือดร้อน ต้องระวางโทษจำคุกตั้งแต่หนึ่งปีถึงห้าปี และปรับตั้งแต่สองหมื่นบาทถึงหนึ่งแสนบาทรองโฆษกประจำสำนักนายกรัฐมนตรี กล่าวว่า รัฐบาลโดย พลเอก ประยุทธ์ จันทร์โอชา  ห่วงใยประชาชนที่ห่วงทรัพย์สินในบ้าน แม้จะมีมาตรการเยียวยาช่วยเหลือบางส่วน แต่ทรัพย์สินบางอย่างมีค่าต่อจิตใจ เบื้องต้นหากเป็นไปได้ขอให้ตรวจตราความแน่นหนาของประตู หน้าต่าง  ตรวจอุปกรณ์ไฟฟ้าและตัดกระแสไฟฟ้า เก็บทรัพย์สินและของมีค่าไว้ในที่ปลอดภัย พร้อมขอความร่วมมือจากประชาชน หากพบสิ่งผิดปกติให้แจ้งเจ้าหน้าที่ หรือโทรแจ้ง 191 สายด่วนสำหรับแจ้งเหตุด่วนเหตุร้ายทันที